Hodnotiaca správa o činnosti Komisie pre vedomostnú spoločnosť za rok 2007

1.	Úvod

Vláda SR na svojom zasadnutí dňa 20. decembra 2006 uznesení vlády č. 1090/2006 schvália Štatút Komisie pre vedomostnú spoločnosť (ďalej len „komisia“). Tento štatút upravuje postavenie, úlohy a zásady činnosti komisie v oblasti koordinácie, monitorovania a hodnotenia vedomostnej spoločnosti. Význam a vážnosť tejto komisie je podčiarknutý aj skutočnosťou, že jej členmi sú predsedom komisie ako podpredseda vlády pre vedomostnú spoločnosť, európske záležitosti, ľudské práva a menšiny, ďalej podpredsedom komisie je podpredseda vlády a minister školstva SR, ďalšími členmi komisie sú minister hospodárstva SR, minister financií SR, minister výstavby a regionálneho rozvoja SR, minister zdravotníctva SR, ministerka práce, rodiny a sociálnych vecí SR, ministerka pôdohospodárstva SR a predseda Slovenskej akadémie vied. 
Zásadnou úlohou komisie je spracovanie odporúčaní a stanovísk pre vládu SR v oblasti vedomostnej spoločnosti. 

2.	Rokovania komisie v roku 2007

V roku 2007 sa uskutočnili dve rokovania komisie a to 9. júla 2007 a 14. novembra 2007. 

2.1	Rokovanie komisie dňa 9. júla 2007

Komisia dňa 9. júla 2007 posúdila nasledujúce materiály, respektíve problémy:
a)	Návrh Dlhodobého zámeru štátnej vednej a technickej politiky do roku 2015, ktorý predložil podpredseda vlády a minister školstva pán Ján Mikolaj. Materiál stanovuje ciele a zámery vednej a technickej politiky Slovenskej republiky na obdobie 9 rokov. Uvedený materiál komisia po prerokovaní vzala na vedomie. Materiál bol následne prerokovaný vládou SR a schválený uznesením vlády SR č. 766/2007 zo dňa 12. 9. 2007. 
b)	Informácia o horizontálnych prioritách NSRR – Informačná spoločnosť a Trvalo udržateľný rozvoj. Keďže cieľ každej z týchto horizontálnych priorít sa týka viacerých oblastí Národného strategického referenčného rámca a nemôže byť teda zabezpečený len prostredníctvom jedného operačného programu, vyžaduje si koordinovaný prístup pretínajúci viaceré špecifické priority, resp. projekty. Po diskusii bolo rozhodnuté o dopracovaní materiálu v súčinnosti MVRR SR a Úradu vlády SR, materiál bol napokon schválený na nasledujúcom zasadaní komisie. 
c)	V súvislosti s možnosťami financovania veľkých počítačových klastrov z operačných programov informoval podpredseda vlády a minister školstva SR pán Ján Mikolaj, že takéto projekty budú môcť byť financované z OP Výskum a vývoj alebo OP Informatizácia spoločnosti.

2.2	Rokovanie komisie dňa 14. novembra 2007

Na rokovaní dňa 14. novembra 2007 boli posúdené nasledujúce materiály, respektíve problémy:
a)	Správa o doterajšom priebehu výstavby Cyklotrónového centra Slovenskej republiky a o jeho aktuálnych problémoch – ústna informácia. Cieľom materiálu bolo informovať vládu SR a komisiu o priebehu budovania Cyklotrónového centra SR – o stave prác na jeho výstavbe a o problémoch spojených s jeho výstavbou, financovaním a budúcou predstavou jeho využitia. Komisia vzala uvedenú informáciu na vedomie. Tento materiál bol tiež schválený uznesením vlády SR č. 970/2007 zo dňa 14. 11. 2007.
b)	Informácia o koordinácií aktivít v oblasti vedomostnej spoločnosti a v oblasti horizontálnych priorít informačná spoločnosť a trvalo udržateľný rozvoj. Komisia po diskusii vzala na vedomie, že problematiku koordinuje odbor vedomostnej spoločnosti Úradu vlády SR.
c)	Informácia o nomináciách zástupcov regionálnej samosprávy, ZMOS, sociálnych partnerov a akademickej a vedeckej obce do Pracovnej skupiny pre Lisabonskú stratégiu. Keďže Európska komisia dlhšiu dobu zdôrazňuje význam partnerstva a zodpovednosti pri implementácii Lisabonskej stratégie a Národného programu reforiem, boli v tomto kontexte oslovení predsedovia VÚC, ZMOS, KOZ, RÚZ, AZZZ, SAV, Slovenskej rektorskej konferencie a Rady vysokých škôl so žiadosťou o nominovanie zástupcu do pracovnej skupiny. Komisia vzala na vedomie predložené nominácie.
d)	Projekt inovačnej stratégie SR na roky 2007–2013. Cieľom materiálu bolo identifikovanie aktivít podpory aplikovaného výskum a inovácií zo strany ústredných orgánov štátnej správy a vyčíslenie výšky finančných prostriedkov z verejných zdrojov vynakladaných na výskum, vývoj a inovácie. Následne bol materiál predložený ako informácie na rokovanie vlády SR a 28. novembra 2007 ho vláda SR vzala na vedomie. 
e)	Informácia o Technologickom inštitúte SAV, Programe molekulárnej medicíny, Národnom centre pre vysoko výkonné výpočty a o rozvoji sofistikovaných technológií na recykláciu priemyselných produktov. Materiál predložil na rokovanie komisie predseda SAV pán Štefan Luby. Tieto projekty predstavujú významný potenciál pre kultiváciu vedomostnej spoločnosti v SR. Spolupráca organizácií výskumu a vývoja v SR (SAV, univerzity, priemysel, MSP) na excelentnom výskume v oblastiach multifunkčných materiálov a nanomateriálov, molekulárnej medicíny, informatiky so zameraním na výkonné výpočty, vo vývoji technológií zhodnocovania pri likvidácii priemyselných výrobkov podporí udržateľný rozvoj ekonomiky a prosperitu spoločnosti. Záverom bolo odporúčanie, aby sa Slovenská akadémia vied uchádzala o podporu financovania projektov zo štrukturálnych fondov a grantov jednotlivých rezortov. 
f)	Projekt na vybudovanie Nanocentra iónových a plazmových technológií Slovak-ion. Slovenské Nanocentrum iónových a plazmových technológií by sa malo stať prirodzenou súčasťou Materiálovotechnologickej fakulty STU v Trnave a bude prispievať k verejnému, univerzitnému výskumu. Komisia odporučila Materiálnotechnologickej fakulte STU Trnava predložiť príslušnú žiadosť o podporu financovania projektu v rámci OP Výskum a vývoj. 
g)	Návrh na spoluprácu medzi Slovenskou republikou a spoločnosťou MicroSat Israel na projekte vesmírneho mikrosatelitu. Komisia vzala materiál na vedomie a odporučila, aby spoločnosť Rafael na ďalšom zasadnutí komisie prezentovala svoj návrh.
h)	Ďalej komisia prerokovala nasledujúce informácie:
-	Zriadenie Výskumného a vzdelávacie centra pre zdravú krajinu a ekosystémy Univerzity Spojených národov v SR. Komisia sa stotožnila s návrhom, aby sídlo predmetného centra bolo umiestnené na Technickej univerzite vo Zvolene. 
-	Informácia o transformácií Medzinárodného laserového centra z rozpočtovej organizácie na výskumné centrum STU v Bratislave. Komisia odporučila, aby sa v procese transformácie existujúce centrum nerozdeľovalo s tým, že v rámci existujúcej gescie STU bude uzatvorená špecifická dohoda medzi STU a UK, ktorá umožní, aby centrum tak ako doteraz mohla využívať i UK. 
-	Vyhlásenie Únie žien Slovenska, ktoré žiadalo vládu SR o podporu vedy a výskumu v oblasti liečby rakoviny a riešenia odchodu slovenských odborníkov do zahraničia. Komisia sa s argumentmi uvedenými v predmetnom vyhlásení stotožnila.

3.	Záver

-	Množstvo a obsah materiálov a problémov predložených komisii v prvom roku jej činnosti preukázalo účelnosť vytvorenia takéhoto orgánu, ako systémového prvku pre posúdenie závažných námetov, pred ich prípadným predložením na rokovanie vlády SR, respektíve vyslovenia odporúčaní pre podporu, respektíve dopracovanie príslušných podkladov v rámci vecne kompetentných rezortov. 
-	Materiály, ktoré posudzovala komisia v roku 2007 boli prevažne predkladané podpredsedom vlády SR pre vedomostnú spoločnosť, európske záležitosti, ľudské práva a menšiny. V ďalšej činnosti komisie je potrebné, aby ťažiskovo vo väčšom počte prichádzali námety na prerokovanie v komisii od jednotlivých rezortov a aby tieto po prerokovaní v ich odborných grémiách nevyžadovali ďalšie expertízy a dopracovania. 
-	Zloženie komisie tak ako je stanovené štatútom sa nateraz osvedčilo, potrebné je však dôsledne dodržiavať ustanovenie o zastupovaní člena komisie, ktoré stanovuje, že v neprítomnosti riadneho člena komisie - ministra, môže byť tento zastúpený iba na úrovni nim povereného štátneho tajomníka.
-